বিশ্বের অন্যতম ধ্রুপদী ভাষা হিসেবে সংস্কৃতের কথা আমরা জানি। কিন্তু ক’জন খেয়াল রাখি, রাখিপূর্ণিমার দিনটি প্রতি বছর পালিত হয় ‘বিশ্ব সংস্কৃত দিবস’ হিসেবে? তাকে কেন্দ্র করেই সংস্কৃত কলেজ এবং বিশ্ববিদ্যালয়ে এ বছর ‘সংস্কৃত সপ্তাহ’ পালিত হবে ২৪-২৭ অগস্ট, রোজ সকাল ১১টা থেকে। উপাচার্য পলা বন্দ্যোপাধ্যায়ের উদ্যোগে আয়োজিত অনুষ্ঠানটির উদ্বোধন করবেন স্বামী সুপর্ণানন্দ। প্রথম দিন থাকবেন শিক্ষাবিদ বিডি চট্টোপাধ্যায়, পদার্থবিজ্ঞানী বিশ্বরূপ মুখোপাধ্যায়, অমিত ভট্টাচার্য প্রমুখ। ২৫ অগস্ট থাকবেন বিশ্ববিদ্যালয়ের আচার্য ও রাজ্যপাল কেশরীনাথ ত্রিপাঠী, শিক্ষামন্ত্রী পার্থ চট্টোপাধ্যায়, নৃসিংহপ্রসাদ ভাদুড়ী প্রমুখ। ওই দিন মঙ্গলাচরণ করে প্রদীপ প্রজ্জ্বলন করবেন পণ্ডিত অজয় চক্রবর্তী। পরে তাঁর সঙ্গীতানুষ্ঠান। ২৬ অগস্টের আলোচনাচক্রে উপস্থিত থাকবেন গণেশ হেগড়ে এবং তারকনাথ অধিকারী। সঙ্গে শিল্পী স্বাগতালক্ষ্মী দাশগুপ্ত। ছাত্রছাত্রীরাও সংস্কৃত ভাষায় বিতর্ক-কুইজ়-তাৎক্ষণিক প্রতিযোগিতায় শামিল হবে।